มหกรรมเงินฝากดอกสูง3.5%
เทศกาลชิงเงินฝากยังร้อน ธอส.คลอดซุปเปอร์ออมทรัพย์ดอกเบี้ย 3% ฟากธนาคารกรุงเทพขยับฝากแค่ 5 เดือนจ่ายสูงลิ่ว 3.5%
18 ส.ค. 2554

เทศกาลชิงเงินฝากยังร้อน ธอส.คลอดซุปเปอร์ออมทรัพย์ดอกเบี้ย 3% ฟากธนาคารกรุงเทพขยับฝากแค่ 5 เดือนจ่ายสูงลิ่ว 3.5%
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้ออกผลิตภัณฑ์เงินฝาก “ซุปเปอร์ออมทรัพย์พิเศษ” เพื่อระดมเงินฝากจากประชาชนที่ต้องการผลตอบแทนสูงมาปล่อยกู้ ด้วยการจ่ายดอกเบี้ยสูงถึง 3% ต่อปี 
เงินฝากดังกล่าวมีเงื่อนไขว่า ต้องเปิดบัญชีขึ้นต่ำ 1 แสนบาท กำหนดจำนวนเงินที่จะฝากหรือถอนครั้งต่อไปไม่ต่ำกว่า 1,000 บาท สามารถถอนได้เดือนละ 1 ครั้ง 
กรณีที่ลูกค้ารายใดถอนเงินเกินกว่าที่ธนาคารกำหนดจะถูกคิดค่าธรรมเนียม 0.5% ของจำนวนเงินที่ถอน แต่ไม่น้อยกว่า 500 บาท
ทั้งนี้ ธนาคารจะเปิดรับฝากเฉพาะลูกค้ารายย่อยและนิติบุคคลไม่แสวงหากำไรเท่านั้น นิติบุคคลจะไม่รับฝาก เริ่มให้บริการได้ตั้งแต่วันที่ 29 มิ.ย.-29 ก.ค.นี้ 
“ในภาวะที่มีการแข่งขันเรื่องอัตราดอกเบี้ยสูง ธนาคารจึงเสนอทางเลือกในการออมทรัพย์ให้กับลูกค้ารายย่อย จึงออกเงินฝากซุปเปอร์ออมทรัพย์พิเศษให้ดอกเบี้ยถึง 3% ซึ่งถือว่าสูงกว่าในระบบ” นายวรวิทย์ กล่าว 
นายวรวิทย์ กล่าวอีกว่า เงินฝากซุปเปอร์ออมทรัพย์พิเศษเป็นเงินฝากออมทรัพย์รูปแบบใหม่ที่ธนาคารได้คิดค้นขึ้นเพื่อเป็นทางเลือกให้กับลูกค้าที่ไม่ต้องการฝากเงินในรูปแบบเงินฝากประจำ แต่ได้รับดอกเบี้ยที่เทียบเคียงเงินฝากประจำ โดยเงินฝากดังกล่าวถือว่าได้รับผลตอบแทนคุ้มเกินคุ้มกับดอกเบี้ยที่สูงถึง 3% 
นอกจากนี้ ผู้ฝากเงินยังได้รับสิทธิพิเศษไม่ต้องเสียภาษีในส่วนของดอกเบี้ยรับต่อปีไม่เกิน 2 หมื่นบาทอีกด้วย 
ด้านนายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ กล่าวว่า ธนาคารได้ออกผลิตภัณฑ์เงินฝากใหม่เป็นเงินฝากประจำระยะเวลาแค่ 5 เดือน แต่จ่ายดอกเบี้ย 3.5% กำหนดวงเงินเปิดบัญชีเงินขั้นต่ำ 2 แสนบาท และนำฝากแต่ละครั้งยอดเงินฝากต้องไม่ต่ำกว่า 2 แสนบาท โดยธนาคารจะรณรงค์การหาเงินฝากพิเศษตั้งแต่วันที่ 29 มิ.ย.-29 ก.ค.นี้ 
“บัญชีเงินฝากประจำ 5 เดือน จะสอดคล้องกับพฤติกรรมการออมเงินของประชาชนในระยะนี้ ประกอบกับธนาคารต้องการขยายฐานลูกค้ารายย่อยให้ต่อเนื่อง จึงมอบดอกเบี้ยที่ค่อนข้างสูงเพื่อจูงใจ เพราะระยะเวลาการฝากสั้นกว่าที่มีการนำเสนอในตลาดปัจจุบัน และยอดเงินฝากขั้นต่ำเพียง 2 แสนบาท จะสามารถตอบสนองความต้องการและสร้างความพึงพอใจให้กับลูกค้าได้เป็นอย่างดี โดยเฉพาะอย่างยิ่งในสถานการณ์ที่อัตราเงินเฟ้อและแนวโน้มของอัตราดอกเบี้ยยังเป็นขาขึ้นเช่นในปัจจุบัน” นายทวีลาภ กล่าว